মার্কিন নির্বাচনে রাশিয়ার হস্তক্ষেপের আলামত মিলেছে: মাইক্রোসফট
আসন্ন মার্কিন প্রেসিডেন্ট নির্বাচন প্রভাবিত করতে রাশিয়ার বিভিন্ন অনলাইন প্রচারণার আলামত খুঁজে পাওয়ার কথা জানিয়েছে মাইক্রোসফট।বুধবার সফটওয়্যার জায়ান্ট কোম্পানিটি বলেছে, এ লক্ষণ দেখা যাচ্ছে গত ৪৫ দিন ধরে, তবে আগের নির্বাচনগুলোর তুলনায় এমন প্রচারণার গতি বেশ ধীর।এক প্রতিবেদনে মাইক্রোসফটের গবেষকরা বলেছেন, রাশিয়াভিত্তিক বিভিন্ন অ্যাকাউন্ট থেকে মার্কিন দর্শকদের লক্ষ্য করে এমন কনটেন্ট প্রকাশিত হচ্ছে, যেখানে রাশিয়ার সঙ্গে যুদ্ধে ইউক্রেইনের প্রতি মার্কিন সমর্থনের বিষয়টিকে সমালোচনা করছেন কনটেন্ট নির্মাতারা।এ প্রসঙ্গে প্রযুক্তি সাইট এনগ্যাজেট ওয়াশিংটনে অবস্থিত রুশ দূতাবাসের মন্তব্য জানতে চাইলেও কোনও সাড়া মেলেনি। তবে গত মাসে ক্রেমলিন বলেছে, তারা নভেম্বরে হতে যাওয়া মার্কিন নির্বাচনে কোনও হস্তক্ষেপ করবে না। পাশাপাশি, যুক্তরাষ্ট্রের ২০১৬ ও ২০২০ সালের নির্বাচনে প্রভাব ফেলতে প্রচারণা চালানোর অভিযোগটিও নাকচ করেছে তারা।মাইক্রোসফটের বিবেচনায় আগের নির্বাচনগুলোর তুলনায় রাশিয়া এবার তেমন সক্রিয় ভূমিকা রাখছে না। তবে গবেষকরা বলেছেন, আসন্ন মাসগুলোয় তাদের তৎপরতা বাড়তে পারে।“গত দুই মাসে আমরা গণমাধ্যম ও সামাজিক যোগাযোগ মাধ্যমে রাশিয়া সংশ্লিষ্ট অন্তত ৭০টি কার্যক্রম ট্র্যাক করেছি, যারা ইউক্রেইনের প্রসঙ্গ নিয়ে প্রচারণা চালাচ্ছে,” বলেছে মাইক্রোসফট।
তারা আরও যোগ করে, এর মধ্যে সবচেয়ে পরিচিত প্রচারণাগুলোর সম্পৃক্ততা রয়েছে রাশিয়ার প্রেসিডেনশিয়াল অ্যাডমিনিস্ট্রেশনের সঙ্গে। এদিকে, আরেক প্রচারণার উদ্দেশ্য হল, অনলাইনে বিভিন্ন ভাষায় ভুল তথ্য পোস্ট করা, যেটির সূত্রপাত ঘটেছে এক ‘হুইসলব্লোয়ার’ বা তথ্য ফাঁসকারী নাগরিক সংবাদকর্মীর ভিডিও চ্যানেলে কনটেন্ট পোস্ট করার মাধ্যমে।ওই কনটেন্ট বেশ কয়েকটি ওয়েবসাইটে দেখা গেছে, যার মধ্যে রয়েছে ‘ডিসি উইকলি’, ‘মায়ামি ক্রনিকাল’ ও ‘ইনটেল ড্রপ’।“অনলাইনে বেশ কয়েক সপ্তাহ ধরে এমন বানোয়াট গল্প ছড়িয়ে পড়ছে। আর মার্কিন দর্শকরা সে ভুল তথ্য রিপোস্ট করছেন, এর মূল প্রেক্ষাপট সম্পর্কে না জেনেই,” বলেছে মাইক্রোসফট।কোম্পানিটি আরও বলছে, এর মধ্যে সবচেয়ে বেশি হ্যাকিংয়ের প্রবণতা দেখা গেছে রাশিয়ার একটি হ্যাকার দলের কাছ থেকে, যাদেরকে ‘স্টার ব্লিজার্ড’ বা ‘কোল্ড রিভার’ নামে ডাকছে মাইক্রোসফট। আর বিভিন্ন পশ্চিমা থিংক ট্যাংক প্রতিষ্ঠানকে লক্ষ্যবস্তু বানাচ্ছে হ্যাকার দলটি।“এখন স্টার ব্লিজার্ডের মনযোগ মার্কিন রাজনীতিবিদ ও নীতিনির্ধারকদের ওপর, যার মাধ্যমে নভেম্বরে হতে যাওয়া নির্বাচনের ফলাফল বদলে দেওয়ার উদ্দেশ্যে বেশ কয়েক সিরিজ হ্যাকিংয়ের কার্যক্রম চালাতে পারে ক্রেমলিন।”

মাইক্রোসফটের বিবেচনায় আগের নির্বাচনগুলোর তুলনায় রাশিয়া এবার তেমন সক্রিয় ভূমিকা রাখছে না। তবে গবেষকরা বলেছেন, আসন্ন মাসগুলোয় তাদের তৎপরতা বাড়তে পারে।